Пенчо Славейков
Където мина, чувам стар и млад…

chitanka.info

Където мина, чувам стар и млад…[0]

Където мина, чувам стар и млад

да си нашепват: „Туй е то Ферхад!

Виж как е той замислен и унесен,

наверно той крои пак нова песен.

Наверно! Той со своите мечти,

възнася се в небесни висоти,

на земното като отърси пра̀ха —

и разговори води сам с Аллаха…“

Не ази съм до него възвисен —

но сам Аллах снизхожда тук при мен!

И в песните на тоз, що го обича,

сам истините свои той изрича.

[0] В друго издание — след издирване на ръкописите и с оглед на наличните напечатани текстове — като стихотворения на Боне Войдан би трябвало да се сложат посочените в описа на Б. Пенев три стихотворения; при сегашния етап на материалите и изучаванията ние слагаме само стихотворението „Където мина…“ (въпреки че не е посочено във въпросния списък); отпечатването му в „Пряпорец“ в близост с очерка за Войдан и особено общия му дух и това, че в него поетът се нарича Ферхад (първообраз на Войдан) ни кара да смятаме, че това стихотворение е било сложено от Славейков към очерка; за непълнотата на списъка говори и това, че в очерка се говори за „Дъщерята на шаха“ (с променено по-късно заглавие — „Изгората на Шемзедин Хафиса“), като за стихотворение на Войдан, а го няма в списъка; то от самия Славейков е било прехвърлено към цикъла на Нягул Кавела, без да е направено поправка в очерка за Войдан. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.